**Predkladacia správa**

Podpredsedníčka vlády a ministerka investícií, regionálneho rozvoja a informatizácie predkladá na medzirezortné pripomienkové konanie Národnú koncepciu informatizácie verejnej správy Slovenskej republiky (ďalej len „NKIVS“) podľa § 9 ods. 1 písm. a) zákona č. 95/2019 Z. z. o informačných technológiách vo verejnej správe a o zmene a doplnení niektorých zákonov v znení neskorších predpisov.

NKIVS na indikatívne obdobie do roku 2030 predstavuje systémový plán prípravy a realizácie zmien smerujúcich k napĺňaniu stanovených cieľov. Obsahuje základné východiská a smerovanie, vymedzuje konkrétne ciele a ich hodnoty. NKIVS sa týka všetkých subjektov verejnej správy a tieto majú, pri dodržaní nastavenej filozofie a priorít pri budovaní a rozvoji informačných technológií verejnej správy (ďalej len „ITVS“), dosiahnuť vytýčené ciele.

Materiál kontinuálne nadväzuje na NKIVS z roku 2016, reagujúc na zásadné zmeny v oblasti informatizácie. Schválením novej NKIVS sa posilní efektívne prijímanie potrebných opatrení v Slovenskej republike, vrátane nevyhnutnej úpravy právneho rámca Slovenskej republiky, ako aj implementáciu relevantných stratégií, politík a záväzných právnych aktov s vplyvom na informatizáciu verejnej správy na úrovni Európskej únie.

NKIVS formuluje súbor strategických cieľov, priorít, opatrení, programov, organizačných, technických a technologických nástrojov, ktorých účelom je na celoštátnej úrovni určiť centrálnu architektúru a definovať politiku, regulačné a iné nástroje a plán realizácie a zdrojov s cieľom budovania riadenej a efektívnej úrovne informatizácie vo verejnej správe.

Koncepcia vychádza zo súčasného stavu architektúry ITVS, legislatívy, procesov, zrealizovaných projektov ITVS, zo zámeru vlády Slovenskej republiky deklarovaného v Programovom vyhlásení vlády Slovenskej republiky na roky 2020 – 2024, z inovatívnych aktivít, súvisiacich národných stratégií, európskych politík, ako aj motivačných faktorov, ktorými sú hospodársky rast, zvyšovanie konkurencieschopnosti, posilňovanie ekonomiky s vyššou pridanou hodnotou a s tým súvisiace zefektívňovanie verejnej správy.

Materiál určuje rámec, ktorý bude implementovaný pri vypracovaní koncepcií rozvoja ITVS orgánov riadenia vo verejnej správe, pri spracúvaní dokumentácie projektov ITVS, ako aj pri rozhodovaní o využívaní verejných prostriedkov vo verejnej správe na informačné technológie.

Predkladaný materiál je nelegislatívnym, rámcovým strategickým dokumentom. Predložený návrh stratégie nemá v zmysle jednotnej metodiky posudzovania vplyvov žiadne vplyvy na rozpočet verejnej správy, vplyvy na podnikateľské prostredie, sociálne vplyvy, vplyvy na životné prostredie, vplyvy na informatizáciu spoločnosti, vplyvy na služby verejnej správy pre občana a ani vplyvy na manželstvo, rodičovstvo a rodinu.

Materiál bude po medzirezortnom pripomienkovom konaní prerokovaný v Rade vlády SR pre digitalizáciu verejnej správy a jednotný digitálny trh.